ทางเลือกการลงทุนในกองทุนทองคำ
ในสภาวการณ์ที่ตลาดหุ้นมีความผันผวน และเศรษฐกิจทั่วโลกชะลอตัวลง
29 ก.ย. 2554

ในสภาวการณ์ที่ตลาดหุ้นมีความผันผวน และเศรษฐกิจทั่วโลกชะลอตัวลง
โดย..พินทุ ตราชื่นต้อง 
ทางเลือกการลงทุนยังคงมีอยู่อย่างจำกัด โดยนักลงทุนจำเป็นต้องรับกับความเสี่ยงที่เพิ่มมากขึ้นเพื่อให้ได้รับผลตอบแทนที่สูงขึ้น หรืออาจยอมรับผลตอบแทนที่น้อยลงเพื่อแลกกับการที่ไม่ต้องแบกรับความเสี่ยงที่มากจนเกินไป ขณะที่เงินเฟ้อเพิ่มสูงขึ้น และมีแนวโน้มสูงขึ้นทุกๆ ขณะ ผลตอบแทนจากทางเลือกการลงทุนที่มีอยู่ในปัจจุบันเริ่มจะไม่เพียงพอ โดยเฉพาะหลัง พ.ร.บ.สถาบันคุ้มครองเงินฝาก มีผลบังคับใช้เต็มรูปแบบ ทั้งนักลงทุนและผู้ที่ออมเงินในรูปแบบของเงินฝากคงต้องหาทางเลือกการลงทุนหลากหลายที่สามารถสร้างผลตอบแทนและมีระดับความเสี่ยงที่ยอมรับได้มากขึ้น
ปัญหาในปัจจุบันก็คือ จะเก็บออมอย่างไรให้คุ้มค่ากับเงินที่ลงทุน ถ้าเป็นคนทั่วไป ก็คงเลือกทางเลือกที่คุ้นเคยและปลอดภัย คือ การฝากเงินกับธนาคารพาณิชย์ต่างๆ หรือถ้าเป็นคนที่มีความรู้ในการลงทุนในตลาดทุน ก็อาจจะลงทุนในตลาดหลักทรัพย์ หรือซื้อกองทุนรวมต่างๆ ที่มีเสนอขายที่ธนาคารหรือตามสถาบันการเงินทั่วไป แต่ในยุคที่เงินเฟ้อเพิ่มขึ้นอย่างฉุดไม่อยู่เช่นนี้ ค่าของเงินก็ถูกลดค่าลงเรื่อยๆ
สิ่งที่ผมจะนำเสนอก็คงจะหนีไม่พ้นการลงทุนทางเลือกหรือการลงทุนในทองคำนั่นเอง มนุษย์รู้จักทองคำมาห้าพันกว่าปีแล้ว ทองคำเป็นโลหะที่มีสีทองมันวาวมีความสวยงามและคงทน ไม่หมองและไม่เป็นสนิม มีความอ่อนตัว ดัดแปลงเป็นเครื่องประดับได้ง่าย ว่ากันว่าทองคำ 2 บาท สามารถยืดเป็นเส้นลวดได้ยาวถึง 8 กิโลเมตร ตีแผ่เป็นแผ่นบางได้ถึง 100 ตารางฟุต นี้คือคุณสมบัติอันมหัศจรรย์ของทองคำ
รูปแบบการลงทุนทองคำมี 2 แบบ คือ
1.รูปแบบการซื้อขายทองคำจริง
2.รูปแบบการซื้อขายทองคำล่วงหน้า
การซื้อขายทองคำจริง กับการซื้อขายทองคำล่วงหน้า มีข้อแตกต่างค่อนข้างชัดเจน การซื้อขายทองคำจริง ต้องมีการส่งมอบทองคำหรือกรรมสิทธิ์ในทองคำเมื่อเกิดการซื้อขาย แต่การซื้อขายทองคำล่วงหน้าไม่ต้องมีการส่งมอบทองคำจริง เป็นเพียงสัญญาซื้อขายล่วงหน้าเท่านั้น
ข้อแตกต่างอีกหนึ่งประการ คือ การซื้อขายทองคำล่วงหน้า มีความเสี่ยงสูงกว่าการซื้อขายทองคำจริง ผู้ที่ลงทุนซื้อขายทองคำล่วงหน้าจึงเป็นกลุ่มคนที่มีความรู้เรื่องการลงทุน และสามารถรับความเสี่ยงสูงๆ ได้ ไม่ใช่ประชาชนทั่วไป
แต่ผู้ที่ซื้อทองคำจริง แม้มีความเสี่ยงจากราคาทองคำเช่นกัน แต่ก็มีความเสี่ยงในวงจำกัดตามทองคำที่ลงทุน และอย่างน้อยก็มีทองคำอยู่ในมือ เมื่อไม่อยากขายก็สามารถถือครองต่อไปได้
ผู้ที่ลงทุนในทองคำจริงส่วนใหญ่เป็นประชาชนทั่วไป ซื้อทองคำมาเก็บไว้ตามกำลังทรัพย์ที่มีอยู่ เพื่อใช้เป็นเครื่องประดับบ้าง เก็บไว้เป็นมรดกบ้าง ซื้อแล้วซื้อเก็บไม่ใช่นักลงทุนที่ซื้อขายเพื่อเก็งกำไรอย่างเดียวเหมือนตลาดทองคำล่วงหน้า
แต่ที่ผมอยากจะแนะนำท่านนักลงทุนทั้งหลายอีก 1 รูปแบบ คือ ทางเลือกการลงทุนในกองทุนทองคำ ซึ่งปัจจุบันกำลังเป็นที่นิยมกันมาก
ข้อดีของการซื้อกองทุนทองคำ
1.ขั้นต่ำของการซื้อขายเพียง 1,000-10,000 บาท
2.ไม่ต้องพะวงเรื่องการหาที่เก็บทองคำ เสี่ยงสูญหาย ไม่ต้องจ่ายต้นทุนค่าฝากเอง
3.เลือกได้ว่าอยากลงทุนตามราคาตลาดโลก หรือตลาดทองคำในประเทศไทย
4.หากผู้ลงทุนอยากจะได้ทองคำแท่ง หรือทองรูปพรรณ ก็เอาเงินที่ขายกองทุนไปซื้อจากร้านทองทั่วไปได้
5.สามารถซื้อขายได้ทุกวันทำการที่ประกาศซื้อขาย ซึ่งก็เกือบจะเท่ากับทุกวันทำการของธนาคารพาณิชย์
6.ซื้อขายผ่านสาขาตัวแทนขาย เช่น ธนาคารพาณิชย์ ซึ่งมีอยู่ทั่วประเทศ รวมถึงระบบที่จัดเตรียมไว้เพิ่มเติม โดยตัดเงินจากบัญชีธนาคาร ไม่ต้องรอบัตรคิวในช่วงที่มีคนซื้อขายกันมาก
7.กำไรจากการซื้อขายกองทุนทองคำทั่วไปที่ไม่ใช่ RMF ได้รับยกเว้นภาษี สำหรับบุคคลธรรมดา
ดังนั้น การลงทุนก็มีหลายทางเลือกโดยไม่จำเป็นต้องลงไปทำเองด้วยซ้ำ ถึงแม้การลงทุนทุกประเภทมีความเสี่ยง แต่ขอบอกว่าการนำเงินของท่านที่มีอยู่แล้วไม่ได้นำมาจัดสรรการลงทุนที่เหมาะสม น่าจะเป็นการเสี่ยงมากกว่า เพราะถ้าออมเฉยๆ ได้ผลตอบแทนต่ำ สู้ค่าของเงินที่ลดลงเรื่อยๆ ทุกปีไม่ได้ก็เสมือนการเฉือนเนื้อตนเอง แต่ทั้งนี้การลงทุนในรูปแบบใด ก็ต้องหาความรู้จริงๆ ให้แม่นยำ ลงทุนด้วยสติ อย่าติดกับดักของตนเอง คือ กิเลส แล้วก็จะมีความมั่นคงอย่างยั่งยืนอย่างแน่นอน